多雨
作者：曾鞏
朝代：宋

paragraphs: 嗟江之濱地多雨，冬雷不收開蟄戶。
陰氣濁晦化爲霧，或雲於山水於礎。
雜花萬株紅與紫，臘風吹開不可數。
入春十日寒始至，春氣欲歸寒格住。
群山巉空雪相亙，摧折草木何可禦。
霖傾潦洶那復止，穹林大丘滅無渚。
及今孟夏理宜熱，重裘無溫坐當午。
四時云然了安謂，吁吾有愁誰可語。